**Ministru kabineta noteikumu projekta „Noteikumi par speciālajām profesijām, kurās privāto pensiju fondu pensiju plānos norādītais strādājošo pensijas vecums var būt mazāks par 55 gadiem” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Noteikumi par speciālajām profesijām, kurās privāto pensiju fondu pensiju plānos norādītais strādājošo pensijas vecums var būt mazāks par 55 gadiem” (turpmāk - noteikumu projekts) izstrādāts atbilstoši Ministru prezidenta 2013.gada 1.oktobra rezolūcijai Nr.12/2013-JUR-199, pamatojoties uz ko, Labklājības ministrijai saskaņā ar Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 234.punktu jāsagatavo un noteiktā kārtībā jāiesniedz Ministru kabinetā likuma „Par privātajiem pensiju fondiem” (2013.gada 9.jūlija likuma „Grozījumi likumā „Par privātajiem pensiju fondiem”” redakcijā) 11.panta piektajā daļā minētā tiesību akta projekts, attiecīgi nodrošinot Ministru kabinetam dotā uzdevuma izpildi (Valsts kancelejas kontroles uzdevums Nr.2013-UZD-4070). |
| 2. | Pašreizējā situācija un problēmas | Latvijā pensiju sistēma veidota trīs līmeņos. 1.līmenis ir valsts obligātā nefondētā pensiju shēma, ko regulē likums „Par valsts pensijām” (spēkā no 1996.gada 1.janvāra), 2.līmenis – valsts obligātā fondētā pensiju shēma, ko regulē Valsts fondēto pensiju likums (spēkā no 2001.gada 1.jūlija) un 3. līmenis – privātā brīvprātīgā pensiju shēma, ko regulē likums „Par privātajiem pensiju fondiem” (spēkā no 1998.gada 1.jūlija).  Privātās brīvprātīgās pensiju shēmas mērķis ir tās dalībniekiem ar privāto pensiju fondu starpniecību uzkrāt un ieguldīt viņu pašu izdarītās un viņu labā brīvprātīgi izdarītās naudas līdzekļu iemaksas, līdz ar to nodrošinot šiem dalībniekiem vecumā papildus pensiju. Pensiju fondi var būt slēgti vai atklāti un tiem var būt viens vai vairāki pensiju plāni. Pensiju plāna dalībnieki var piedalīties pensiju plānā gan tieši, gan ar savu darba devēju starpniecību. Uzkrātais kapitāls ir privātpersonas īpašums neatkarīgi no tā, kas veicis iemaksas, turklāt uz to attiecas mantojuma tiesības.  Saskaņā ar likuma „Par privātajiem pensiju fondiem” 11.panta piekto daļu pensiju plānā norādītais pensijas vecums nevar būt mazāks par 55 gadiem. Tas nozīmē, ka, veicot iemaksas privātajā pensiju fondā, var iegūt tiesības uz uzkrāto papildpensiju no 55 gadu vecuma. Likumā paredzēta arī minēto tiesību iegūšana pirms 55 gadu vecuma sasniegšanas, un saskaņā ar šo likuma normu tika izdoti Ministru kabineta 1998.gada 28.aprīļa noteikumi Nr.155 „Noteikumi par profesijām, kurās strādājošiem var paredzēt speciālus pensiju plānus privātajos pensiju fondos” (turpmāk - Ministru kabineta noteikumi Nr.155). Attiecīgo profesiju sarakstā tika iekļautas darbinieku kategorijas, kuru darbs pakļauts paaugstinātam profesionālo iemaņu zaudēšanas riskam, specifiskam veicamā darba raksturam, kaitīgiem, psiholoģiskiem faktoriem, stresam, dzīvības un veselības apdraudējumam (riskam).  Ņemot vērā, ka Saeima 2013.gada 9.jūlijā pieņēma grozījumus likumā „Par privātajiem pensiju fondiem” (spēkā no 07.08.2013.), kuros likuma 11.panta piekto daļu izteica jaunā redakcijā, iepriekš minētie Ministru kabineta noteikumi zaudēja spēku un Ministru kabinetam jāizdod jauni noteikumi.  Noteikumu projekta izstrādes procesā Labklājības ministrija kompetentajām ministrijām, institūcijām un nevalstiskajām organizācijām lūdza izvērtēt un sniegt informāciju (24.09.2013. Nr.34-2-0101/2165) par tām profesijām (atbilstoši Ministru kabineta 2010.gada 18.maija noteikumos Nr.461 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību” noteiktajiem profesiju nosaukumiem), kurās strādājošiem būtu nepieciešams noteikt tiesības no agrāka vecuma (t.i., pirms 55 gadiem) saņemt 3.pensiju līmenī uzkrāto papildpensiju.  Vides aizsardzības un reģionālās attīstības ministrija, Ekonomikas ministrija, Kultūras ministrija, Zemkopības ministrija, Satiksmes ministrija, Izglītības un zinātnes ministrija, Iekšlietu ministrija, Latvijas Ūdens transporta arodbiedrības federācija iesniedza aktualizētu un papildinātu sarakstu par profesijām, kurās strādājošiem būtu jāparedz iespēja no agrāka vecuma saņemt 3.pensiju līmenī uzkrāto papildpensiju.  Tā kā Tieslietu ministrija atzinumā norādīja, ka, ņemot vērā tiesisko attiecību mainību vai konkrētās lietas īpašos apstākļus, pārāk kazuistisks tiesiskais regulējums var būt netaisnīgs (sk.Satversmes tiesas 2008.gada 16.decembra spriedumu lietā Nr.2008-09-0101 7.2. punktu), tika nolemts noteikumu projekta pielikumā uzskaitīto profesiju sarakstu noteikt vispārīgāku. |
| 3. | Saistītie politikas ietekmes novērtējumi un pētījumi | Noteikumu projekts šo jomu neskar. |
| 4. | Tiesiskā regulējuma mērķis un būtība | Noteikumu projekta izstrādes mērķis ir noteikt profesijas, kurās strādājošiem ir tiesības izņemt privātajā pensiju līmenī uzkrāto papildpensiju atbilstoši pensiju plāna noteikumiem pirms 55 gadu vecuma sasniegšanas. Tas nozīmē, ja persona brīvprātīgi ir veidojusi uzkrājumu kādā privātā pensiju fondā, tai ir iespēja ātrāk izņemt uzkrāto papildpensiju.  Noteikumu projekts paredz attiecīgo profesiju sarakstā iekļaut aviācijas, dzelzceļa, jūrniecības, sabiedriskā transporta, zvejniecības, veselības, izglītības, būvmateriālu, gumijas, metālapstrādes, metalurģijas, papīra, stikla, stikla šķiedras ražošanas nozarēs nodarbinātos, Valsts vides dienesta un Dabas aizsardzības pārvaldes valsts vides inspektorus, sportistus, elektrostaciju operatorus, inženiermehānikas speciālistus, ķīmiskās destilēšanas iekārtu un reaktoru operatorus, mehānikas inženierus,Valsts probācijas dienesta darbiniekus,kā arī Iekšlietu ministrijas sistēmas iestādēs dienošās amatpersonas ar speciālo dienesta pakāpi, Ieslodzījumu vietu pārvaldē nodarbinātos, tiesnešus, prokurorus, kultūras darbiniekus,Nacionālo bruņoto spēku profesijas, valsts drošības iestāžu amatpersonas unKorupcijas novēršanas un apkarošanas biroja amatpersonas, pamatojoties uz to, ka ir darbinieku kategorijas atsevišķās profesijās vai amatos, kuru darbs saistīts ar smagiem vai kaitīgiem darba apstākļiem, paaugstinātām prasībām veselības stāvoklim, īpašiem nenovēršamiem darba riskiem vai sociālo bīstamību, paaugstinātu profesionālo iemaņu zaudēšanas risku, specifisku veicamā darba raksturu, kaitīgiem, psiholoģiskiem faktoriem, stresu, dzīvības un veselības apdraudējumu (risku)  Tāpat kā iepriekšējos Ministru kabineta noteikumos Nr.155, arī jaunajos noteikumos tiek veidots konkrēts profesiju saraksts, un noteikts vecums, no kura ir iespēja saņemt privātajā pensiju līmenī uzkrāto papildpensiju.  Persona brīvprātīgi var izvēlēties - vai izņemt uzkrāto papildpensiju no agrāka vecuma. Tas nozīmē, ka nav obligāti jāizmanto šī iespēja, bet, tāpat kā vispārējā gadījumā, var turpināt veidot uzkrājumu 3.pensiju līmenī un izņemt uzkrāto papildpensiju no vēlāka vecuma.  Lai saglabātu tiesisko paļāvību, noteikumu projektā ir saglabātas Ministru kabineta noteikumos Nr.155 ietvertās profesijas. Taču, ņemot vērā to, ka ir mainījušās gan tehnoloģijas, gan kvalifikāciju un profesiju nosaukumi, salīdzinot ar iepriekšējos noteikumos minētajām profesijām, noteikumu projektā profesiju nosaukumi aktualizēti atbilstoši esošajai situācijai, kā arī papildus sarakstā iekļautas jaunas profesijas, kuras iesniedza ieinteresētās institūcijas, attiecīgi norādot vecumu (gados), no kāda speciālajā profesijā strādājošie var saņemt 3.pensiju līmenī uzkrāto papildpensiju, kā arī pamatojumu attiecībā uz veicamā darba specifiku, kāpēc viņuprāt tieši attiecīgās profesijas būtu jāiekļauj noteikumu projektā. Tādējādi noteikumu projektā ir ietverti tie profesiju pārstāvji, kuru darba riska faktorus, kritērijus tiesību noteikšanai izvērtēja un pamatoja kompetentās iestādes attiecīgajās nozarēs.  *Satiksmes ministrija* uzskata, ka jāsniedz atbalsts dzelzceļa profesijās nodarbinātajiem, jūras, upju un zivju rūpniecības flotes jūrniekiem, pilotiem, stjuartiem un aviācijas dispečeriem. Ņemot vērā veicamā darba specifiku, dzīvības riska un veselības faktorus, ja ir veiktas brīvprātīgās iemaksas 3.pensiju līmenī, attiecīgo nozaru pārstāvjiem būtu jānosaka tiesības no agrāka vecuma izņemt uzkrāto papildpensijas kapitālu.  *Izglītības un zinātnes ministrija*, ierosina iekļaut atsevišķas pedagogu profesijas, jo pedagoga profesija ir viena no tā saucamajām „profesionālajai izdegšanai” pakļautajām profesijām, kā arī darba specifika saistīta ar paaugstinātu psiholoģisko slodzi darbā ar bērniem ar garīgās vai fiziskās attīstības traucējumiem.  *Kultūras ministrija* atbalsta kultūras nozares mākslinieku, kuriem ir tiesības uz izdienas pensiju, iekļaušanu profesiju sarakstā, kurām tiek paredzēta iespēja izņemt uzkrāto papildpensijas kapitālu agrākā vecumā, ja šīs personas brīvprātīgi ieguldījušas naudas līdzekļus kādā privātā pensiju fondā.  Ņemot vērā, ka dažās ražošanas nozarēs ir mainījušies tehnoloģijas un profesiju nosaukumi, *Ekonomikas ministrija* iesniedza aktualizētu profesiju sarakstu atbilstoši kompetencei.  *Vides aizsardzības un reģionālās attīstības ministrija*,pamatojoties uz to, kaValsts vides dienesta un Dabas aizsardzības pārvaldes valsts vides inspektori var būt pakļauti dzīvības un veselības apdraudējumam (riskam), veicot zvejas kontroli, vides aizsardzības un dabas resursu izmantošanas valsts kontroli, valsts nozīmes īpaši aizsargājamo dabas teritoriju, īpaši aizsargājamo sugu un biotopu, mikroliegumu aizsardzības un izmantošanas kontroli, kā arī radiācijas drošības un kodoldrošības uzraudzību un kontroli, ierosina noteikumu projektā iekļaut arī Valsts vides dienesta un Dabas aizsardzības pārvaldes valsts vides inspektorus.  *Zemkopības ministrija*, atsaucoties uz nevalstisko organizāciju ierosinājumu, piedāvā papildināt speciālo profesiju sarakstu ar zvejniecības nozares profesijām, jo attiecīgajās profesijās nodarbinātajiem ir veicams fiziski smags darbs.  Ievērojot dienesta specifiku, funkciju un dienesta pienākumu izpildes dažādību, *Iekšlietu ministrija* izsaka priekšlikumu papildināt noteikumu projektu ar atsevišķu personu grupu „Iekšlietu ministrijas sistēmas iestādēs dienošās amatpersonas ar speciālo dienesta pakāpi”.  *Aizsardzības ministrija* norāda, ka Nacionālo bruņoto spēku (NBS) profesijas ir pieskaitāmas pie speciālajām profesijām un darba (dienesta), kas ir pakļautas paaugstinātam profesionālo iemaņu zaudēšanas riskam, specifiski veicamā darba raksturam, kaitīgiem, psiholoģiskiem faktoriem, stresam, dzīvības un veselības apdraudējumam (riskam). Līdz ar to iesaka iekļaut NBS profesijas speciālo profesiju sarakstā, kas dotu tiesības 3.pensiju līmeņa dalībniekiem (karavīriem) saņemt uzkrāto papildpensiju sasniedzot 50 gadus.  Atbilstoši *Tieslietu ministrijas* ierosinājumam, noteikumu projektā iekļauti Valsts probācijas dienestā nodarbinātie, Ieslodzījuma vietu pārvaldē nodarbinātie, prokurori, tiesneši un Satversmes aizsardzības biroja amatpersonas. Ņemot vērā, ka Satversmes aizsardzības birojs ir tikai viena no trim valsts drošības iestādēm Latvijā, tad, lai nodrošinātu vienlīdzīgu attieksmi, profesiju saraksts papildināts ar visām valsts drošības iestāžu amatpersonām, t.i., iekļaujot arī Militārās izlūkošanas un drošības dienesta un Drošības policijas amatpersonas.  Tā kā likums „Par privātajiem pensiju fondiem” neparedz Ministru kabinetam noteikt apdrošināšanas stāža ilgumu, kas būtu nepieciešams attiecīgajā profesijā, lai saņemtu privātās pensijas kapitālu pirms 55 gadu vecuma, tad Latvijas Komercbanku asociācijas Privāto pensiju fondu komiteja kritērijus attiecībā uz apdrošināšanas stāžu noteiks individuāli savos pensiju plānos vai regulējumos. Pašreizējais regulējums, ka stāžs var būt dažāds, netiek mainīts. Ja persona savā darba mūžā ir strādājusi kādā no noteikumu projektā noteiktajām profesijām, tai ir tiesības izņemt privātajā pensiju līmenī uzkrāto papildpensiju atbilstoši pensiju plāna noteikumiem pirms 55 gadu vecuma sasniegšanas.  Katrā konkrētajā situācijā par nosacījumiem, kritērijiem ir iespēja vienoties privāto pensiju plāna ietvaros. |
| 5. | Projekta izstrādē iesaistītās institūcijas | Aizsardzības ministrija, Ārlietu ministrija, Ekonomikas ministrija, Finanšu ministrija, Iekšlietu ministrija, Izglītības un zinātnes ministrija, Kultūras ministrija, Satiksmes ministrija, Tieslietu ministrija, Satversmes aizsardzības birojs, Veselības ministrija, Vides aizsardzības un reģionālās attīstības ministrija, Zemkopības ministrija, Finanšu un kapitāla tirgus komisija, Latvijas Komercbanku asociācijas Privāto pensiju fondu komiteja, Latvijas Brīvo arodbiedrību savienība, Latvijas Darba devēju konfederācija. |
| 6. | Iemesli, kādēļ netika nodrošināta sabiedrības līdzdalība | Noteikumu projekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| **II Tiesību akta projekta ietekme uz sabiedrību** | | |
| 1. | Sabiedrības mērķgrupa | Speciālajās profesijās strādājošas personas, kuras var saņemt privātajā pensiju līmenī uzkrāto papildpensiju atbilstoši pensiju plāna noteikumiem no agrāka vecuma, t.i., pirms 55 gadu vecuma sasniegšanas.  Uz 2013.gada septembri saskaņā ar Ministru kabineta noteikumiem Nr.155 iespēju saņemt privātajā pensiju līmenī uzkrāto papildpensiju izmantoja 1 metalurgs, 1 dispečers, 1 jūrnieks, 1 policijas majors, 2 piloti un 1 orķestra flautu grupas mūziķis. |
| 2. | Citas sabiedrības grupas (bez mērķgrupas), kuras tiesiskais regulējuma arī ietekmē vai varētu ietekmēt | Privātie Pensiju fondi.  Latvijā darbojas 7 privātie pensiju fondi (6 - atklātie pensiju fondi un 1 slēgtais pensiju fonds). Kopumā Latvijā pensiju 3.līmenī savus uzkrājumus veido 207 501 dalībnieks. |
| 3. | Tiesiskā regulējuma finansiālā ietekme | Ja persona izvēlas 3.pensiju līmenī uzkrātos līdzekļus izņemt no agrāka vecuma, jārēķinās, ka uzkrātā papildpensijas summa būs mazāka, nekā krājot to ilgāk un izņemot vēlākā vecumā, jo turpinot veikt iemaksas savā pensiju 3.līmeņa kontā, uzkrātā summa turpina pelnīt procentus.  Privātais pensiju fonds saskaņā ar likumu „Par privātajiem pensiju fondiem” un pensiju plāniem uzkrāj un iegulda pensiju plānu dalībnieku pašu izdarītās un viņu labā brīvprātīgi izdarītās naudas līdzekļu iemaksas, lai nodrošinātu šiem dalībniekiem papildpensiju. |
| 4. | Tiesiskā regulējuma nefinansiālā ietekme | Noteikumu projekta īstenošana attiecīgo profesiju pārstāvjiem dos izvēles iespēju no agrāka vecuma izņemt uzkrāto papildpensijas kapitālu. |
| 5. | Administratīvās procedūras raksturojums | Noteikumu projekts šo jomu neskar. |
| 6. | Administratīvo izmaksu monetārs novērtējums | Noteikumu projekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| **VI Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Pirms izsludināšanas Valsts sekretāru sanāksmē noteikumu projekts 2013.gada 4.oktobrī ievietots Labklājības ministrijas mājas lapā. |
| 2. | Sabiedrības līdzdalība projekta izstrādē | Sabiedrības līdzdalība bija kūtra, un Labklājības ministrijas mājas lapā ievietotajam noteikumu projektam priekšlikumus nesniedza.  Konceptuālu atbalstu par noteikumu projektu sniedza Latvijas Komercbanku asociācijas Privāto pensiju fondu komiteja, Latvijas Ūdens transporta arodbiedrības federācija, Latvijas Sabiedrisko pakalpojumu un transporta darbinieku arodbiedrība un Latvijas Brīvo arodbiedrību savienība. |
| 3. | Sabiedrības līdzdalības rezultāti | Noteikumu projektā tika iekļautas Latvijas Ūdens transporta arodbiedrības federācijas iesniegtās profesijas. |
| 4. | Saeimas un ekspertu līdzdalība | Saeimas pārstāvji un eksperti netika iesaistīti noteikumu projekta izstrādē. |
| 5. | Cita informācija | Nav. |

|  |  |  |
| --- | --- | --- |
| **VII Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās attiecīgie privātie pensiju fondi. |
| 2. | Projekta izpildes ietekme uz pārvaldes funkcijām | Noteikumu projektaizpildi privātie pensiju fondi nodrošinās esošo funkciju ietvaros. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide. | Noteikumu projekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošo institūciju likvidācija. | Noteikumu projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošo institūciju reorganizācija. | Noteikumu projekts šo jomu neskar. |
| 6. | Cita informācija | Nav. |

*Anotācijas III, IV un V sadaļa – noteikumu projekts šo jomu neskar.*

Labklājības ministre I.Viņķele

13.01.2014 15:59

1993

I.Salmane

Tālrunis 67021556

Fakss 67021560

[Irena.Salmane@lm.gov.lv](mailto:Irena.Salmane@lm.gov.lv)